**Dincolo de ultimul apus**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu, primăvara mea, cum de-ai venit

Când cerul îmi era cuprins de-o iarnă

Ce începuse visele să-mi cearnă

Și numai cele reci m-au însoțit?

Cum de ai reușit să le culegi

Pe cele care nu puteau să treacă

Din lumea lor, în alta, care joacă

Destinele ce par că nu-s întregi?

Mi le-ai adus la timp și-acum visez

Că trupul tău s-a-ngemănat cu vântul

Și-n zborul vostru încântați pământul …

Moment în care visului cedez

Și recunosc: sunt vântul care-a dus

Atâtea lupte-n norii de furtună,

Dar care cicatricile-și adună

Și le aruncă-n ultimul apus,

Căci tu îmi vii pășind pe asfințit

Cu visuri noi și verde în priviri,

Îți construiești cu mine amintiri,

Iar sufletu-mi îți spune: “Bun venit!”